Document ID: 32010L0022

ΟΔΗΓΊΑ 2010/22/ΕΕ ΤΗΣ ΕΠΙΤΡΟΠΉΣ
της 15ης Μαρτίου 2010
για τροποποίηση, με σκοπό την προσαρμογή στην τεχνική πρόοδο, των οδηγιών του Συμβουλίου 80/720/ΕΟΚ, 86/298/ΕΟΚ, 86/415/ΕΟΚ και 87/402/ΕΟΚ και των οδηγιών 2000/25/ΕΚ και 2003/37/ΕΚ του Ευρωπαϊκού Κοινοβουλίου και του Συμβουλίου σχετικά με την έγκριση τύπου γεωργικών ή δασικών ελκυστήρων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 80/720/ΕΟΚ, του Συμβουλίου, της 24ης Ιουνίου 1980, περί προσεγγίσεως των νομοθεσιών των κρατών μελών των αναφερομένων στο διαθέσιμο χώρο χειρισμού, στην ευχέρεια προσβάσεως στη θέση οδηγήσεως, καθώς και στις θύρες και στα παράθυρα των γεωργικών ή δασικών ελκυστήρων με τροχούς (1), και ιδίως το άρθρο 3,
την οδηγία 86/298/ΕΟΚ του Συμβουλίου, της 26ης Μαΐου 1986, για τις διατάξεις προστασίας, που είναι προσαρμοσμένες στο πίσω μέρος, σε περίπτωση ανατροπής των τροχοφόρων γεωργικών και δασικών ελκυστήρων σε μικρό μετατρόχιο (2), και ιδίως το άρθρο 12,
την οδηγία 86/415/ΕΟΚ του Συμβουλίου, της 24ης Ιουλίου 1986, σχετικά με την εγκατάσταση, τοποθέτηση, λειτουργία και αναγνώριση των οργάνων χειρισμού των γεωργικών και δασικών ελκυστήρων με τροχούς (3), και ιδίως το άρθρο 4,
την οδηγία 87/402/ΕΟΚ του Συμβουλίου, της 25ης Ιουνίου 1987, σχετικά με τα συστήματα προστασίας σε περίπτωση ανατροπής, τα οποία συναρμόζονται στο εμπρόσθιο μέρος των τροχοφόρων γεωργικών και δασικών ελκυστήρων με μικρό μετατρόχιο (4), και ιδίως το άρθρο 11,
την οδηγία 2000/25/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2000, σχετικά με τα μέτρα που πρέπει να ληφθούν κατά των εκπομπών ρυπογόνων αερίων και σωματιδίων από κινητήρες προοριζόμενους για την πρόωση γεωργικών ή δασικών ελκυστήρων και για τροποποίηση της οδηγίας 74/150/ΕΟΚ του Συμβουλίου (5), και ιδίως το άρθρο 7,
την οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ (6), και ιδίως το άρθρο 19 παράγραφος 1 στοιχεία α) και β),
Εκτιμώντας τα ακόλουθα:
(1)
Όσον αφορά την οδηγία 80/720/ΕΟΚ, κρίνεται σκόπιμο να διευκρινιστεί ποια παράθυρα μπορούν να οριστούν ως έξοδοι κινδύνου.
(2)
Όσον αφορά την οδηγία 86/415/ΕΟΚ, προκειμένου να βελτιωθεί η ασφάλεια των ελκυστήρων πρέπει να καθοριστούν απαιτήσεις ασφαλείας για τα εξωτερικά όργανα χειρισμού του δυναμοδότη.
(3)
Όσον αφορά την οδηγία 86/415/ΕΟΚ, πρέπει να επιτραπεί η χρήση εικονογραφημένων απεικονίσεων σύμφωνα με τα πρότυπα ISO 3767-1:1996 και ISO 3767-2:1996 ως συμβόλων για τα όργανα χειρισμού, προκειμένου τα κοινοτικά πρότυπα να προσαρμοστούν στα πρότυπα τα οποία ισχύουν για τα όργανα χειρισμού των τροχοφόρων γεωργικών ή δασικών ελκυστήρων παγκοσμίως.
(4)
Όσον αφορά την οδηγία 2000/25/ΕΚ, πρέπει να προσδιοριστούν ορισμένες επιπρόσθετες ενδείξεις ώστε να είναι συνεπείς με τις νέες φάσεις για τις οριακές τιμές εκπομπών (IIIA, IIIB και IV), που θεσπίσθηκαν με την οδηγία 2005/13/ΕΚ (7).
(5)
Όσον αφορά την οδηγία 2003/37/ΕΚ, για λόγους σαφήνειας θα πρέπει να συμπεριληφθεί πιο ακριβής διατύπωση για ορισμένα σημεία των ενημερωτικών εγγράφων.
(6)
Όσον αφορά τις οδηγίες 2003/37/ΕΚ, 86/298/ΕΟΚ και 87/402/ΕΟΚ, βάσει του ότι η απόφαση C(2005) 1 ΟΟΣΑ του Συμβουλίου του ΟΟΣΑ τροποποιήθηκε πιο πρόσφατα από την απόφαση C(2008) 128, του Οκτωβρίου 2008, πρέπει να ενημερωθούν οι παραπομπές στους κωδικούς του ΟΟΣΑ. Για λόγους νομικής ασφάλειας πρέπει να συμπεριληφθούν στις οδηγίες τα σχετικά κείμενα των εν λόγω εγγράφων του ΟΟΣΑ.
(7)
Οι οδηγίες 80/720/ΕΟΚ, 86/298/ΕΟΚ, 86/415/ΕΟΚ, 87/402/ΕΟΚ, 2000/25/ΕΚ και 2003/37/ΕΚπρέπει να τροποποιηθούν αναλόγως.
(8)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συστάθηκε δυνάμει του άρθρου 20 παράγραφος 1 της οδηγίας 2003/37/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τροποποιήσεις της οδηγίας 80/720/ΕΟΚ
Η οδηγία 80/720/ΕΚ τροποποιείται σύμφωνα με το παράρτημα Ι της παρούσας οδηγίας.
Άρθρο 2
Τροποποίηση της οδηγίας 86/298/ΕΚ
Η οδηγία 86/298/ΕΟΚ τροποποιείται σύμφωνα με το παράρτημα ΙΙ της παρούσας οδηγίας.
Άρθρο 3
Τροποποίηση της οδηγίας 86/415/ΕΟΚ
Η οδηγία 86/415/ΕΟΚ τροποποιείται σύμφωνα με το παράρτημα ΙΙΙ της παρούσας οδηγίας.
Άρθρο 4
Τροποποίηση της οδηγίας 87/402/ΕΟΚ
Η οδηγία 87/402/ΕΟΚ τροποποιείται σύμφωνα με το παράρτημα IV της παρούσας οδηγίας.
Άρθρο 5
Τροποποιήσεις της οδηγίας 2000/25/ΕΚ
Η οδηγία 2000/25/ΕΚ τροποποιείται σύμφωνα με το παράρτημα V της παρούσας οδηγίας.
Άρθρο 6
Τροποποιήσεις της οδηγίας 2003/37/ΕΚ
Η οδηγία 2003/37/ΕΚ τροποποιείται ως εξής:
1.
στο άρθρο 12 παράγραφος 4, η διατύπωση «test bulletin» (δελτίο δοκιμών) αντικαθίσταται με τη διατύπωση «test report» (έκθεση δοκιμών)·
[αφορά μόνο την αγγλική έκδοση]·
2.
τα παραρτήματα I και II τροποποιούνται σύμφωνα με το παράρτημα VI της παρούσας οδηγίας.
Άρθρο 7
Μεταφορά στο εσωτερικό δίκαιο
1. Τα κράτη μέλη εγκρίνουν και δημοσιεύουν το αργότερο έως τις 30 Απριλίου 2011 το αργότερο, τους νόμους, τους κανονισμούς και τις διοικητικές διατάξεις που απαιτούνται για τη συμμόρφωση με την παρούσα οδηγία. Τα κράτη μέλη κοινοποιούν αμέσως στην Επιτροπή τα κείμενα των εν λόγω διατάξεων.
Τα κράτη μέλη εφαρμόζουν τις εν λόγω διατάξεις από την 1η Μαΐου 2011, με εξαίρεση το άρθρο 5 το οποίο εφαρμόζουν από την ημερομηνία έναρξης ισχύος της παρούσας οδηγίας. Οι διατάξεις αυτές, όταν θεσπίζονται από τα κράτη μέλη, περιλαμβάνουν παραπομπή στην παρούσα οδηγία ή συνοδεύονται από ανάλογη αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
2. Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπει η παρούσα οδηγία.
Άρθρο 8
Έναρξη ισχύος
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 9
Παραλήπτες
Η παρούσα οδηγία απευθύνεται προς τα κράτη μέλη.
Βρυξέλλες, 15 Μαρτίου 2010.

Labels: 7
8
6